**Florian Kohfeldt** (s. 5. lokakuuta 1982) on saksalainen jalkapallovalmentaja. Kesäkuusta 2023 lähtien hän on toiminut belgialaisen KAS Eupenin päävalmentajana.

Ura
---

Kohfeldtin oma jalkapalloura jäi vaatimattomaksi. Hän pelasi juniorina TV Jahn Delmenhorstissa ja Werder Bremenin juniorijoukkueessa maalivahtina. Kohfeldt opiskeli Bremenin yliopistossa liikunta- ja terveystieteitä valmistuen maisteriksi vuonna 2013. Vuonna 2015 hän suoritti Saksan jalkapalloliiton valmentajalisenssin.

Kohfeldtin valmennusura alkoi vuonna 2006 Werder Bremenin organisaatiossa juniorivalmentajana. Hän työskenteli organisaatiossa sekä juniorivalmentajana että Viktor Skrypnykin apuvalmentajana. Lokakuussa 2014 Kohfeldt siirtyi Skripnikin apuvalmentajaksi Bremenin edustusjoukkueen valmennustiimiin. Syyskuussa 2016 Skrypnyk sai potkut tehtävistään ja lokakuussa Kohfeldtin ura jatkui Bremenin II-joukkueen valmentajana 3. Ligassa.

Lokakuussa 2017 Werder Bremen erotti Alexander Nourin päävalmentajan tehtävästä ja Kohfeldt nousi väliaikaisesti seuran päävalmentajaksi. Kohfeldtin johdolla Bremen voitti 10 Bundesliiga-ottelua ja nousi putoamiskamppailusta sijalle 11 ja säilytti sarjapaikkansa. Huhtikuussa 2018 Kohfeldt teki vuoteen 2021 ulottuvan jatkosopimuksen Bremenin kanssa. Kaudella 2018/19 Bremen aloitti Kohfeldtin alaisuudessa vahvasti ja oli parhaimmillaan Bundesliigan kolmantena. Lokakuun lopusta talvitaukoon Bremen ei kuitenkaan voittanut kuin yhden ottelun ja vajosi Bundesliigan kärkitaistelusta keskikastiin. Talvitauon jälkeen Kohfeldt johdatti Bremenin vahvaan kevätkauteen ja joukkue hävisi Bundesliigassa vain kolme ottelua. Tasapelien myötä pistepotti ei kuitenkaan karttunut riittävästi ja Bremen sijoittui kahdeksanneksi jääden europelien ulkopuolelle pisteen erolla Eintracht Frankfurtiin. Kauden jälkeen Bremen jatkoi Kohfeldtin sopimusta kesään 2023. Seuraavat kaudet olivat Werder Bremenille vaikeita. Joukkue kamppaili kaudella 2019/20 sarjapaikastaan ja säilyi Bundesliigassa lopulta sarjakarsintojen kautta. Kaudella 2020/21 tulokset olivat myös heikkoja ja seurajohto erotti Kohfeldtin kierros ennen kauden loppua Bremenin pudottua suoran putoajan paikalle.

Lokakuussa 2021 Kohfeldt teki kesään 2023 ulottuvan sopimuksen Bundesliiga-seura VfL Wolfsburgin kanssa. Kohfeldtin johdolla Wolfsburg jäi kauden 2021/22 päätteeksi liigassa vasta sijalle 12 ja seura purki hänen sopimuksensa kauden jälkeen.

Kesäkuussa 2023 Kohfeldt palasi valmennustehtäviin, kun hänestä tuli belgialaisen KAS Eupenin päävalmentaja.

Lähteet
-------

1. ↑  Neue Chefrolle als große Chance Weser Kurier. 17.1.2013. Viitattu 27.7.2018. (saksaksi)
2. ↑  Frings und Kohfeldt mit Lizenz NWZ Online. 31.3.2015. Viitattu 27.7.2018. (saksaksi)
3. ↑  Florian Kohfeldt Transfermarkt. Viitattu 27.7.2018. (saksaksi)
4. ↑  DER SV WERDER STELLT DIE WEICHEN BEI DEN TRAINER-PERSONALIEN Werder Bremen. 2.10.2016. Viitattu 27.7.2018. (saksaksi)
5. ↑  NOURI FREIGESTELLT – KOHFELDT BEREITET PROFIS AUFS FRANKFURT-SPIEL VOR Werder Bremen. 30.10.2017. Viitattu 27.7.2018. (saksaksi)
6. ↑  CHEFTRAINER FLORIAN KOHFELDT UNTERSCHREIBT DREI-JAHRES-VERTRAG Werder Bremen. 3.4.2018. Viitattu 27.7.2018. (saksaksi)
7. ↑  UNTERSCHRIEBEN! FLORIAN KOHFELDT VERLÄNGERT SEINEN VERTRAG VORZEITIG BIS 2023 Werder Bremen. 30.7.2019. Viitattu 19.8.2019. (saksaksi)
8. ↑  WERDER BREMEN STELLT FLORIAN KOHFELDT FREI – THOMAS SCHAAF ÜBERNIMMT BIS SAISONENDE Werder Bremen. 16.5.2021. Viitattu 28.10.2021. (saksaksi)
9. ↑  Florian Kohfeldt neuer Trainer der Wölfe VfL Wolfsburg. 26.10.2021. Viitattu 28.10.2021. (saksaksi)
10. ↑  Einvernehmliche Trennung
11. ↑  Eupen haalt met Florian Kohfeldt ex-Bundesliga-trainer binnen

  


|  |  |  |
| --- | --- | --- |
| Edeltäjä:**Alexander Nouri** | **Werder Bremenin päävalmentaja**10/2017–5/2021 | Seuraaja:**Thomas Schaaf** |

|  |  |  |
| --- | --- | --- |
| Edeltäjä:**Mark van Bommel** | **VfL Wolfsburgin päävalmentaja**10/2021–2022 | Seuraaja:**Niko Kovač** |

|  |  |  |
| --- | --- | --- |
| Edeltäjä:**Edward Still** | **KAS Eupenin päävalmentaja**2023– | Seuraaja:**–** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |